1. ***sz. melléklet***

**PÁLYÁZATI FELHÍVÁS**

**Jászberény Városi Önkormányzat Képviselő-testületének**

**Humán, Jogi és Közrendi Bizottsága**

**„Jászberény Város egészségügyéért” elnevezésű**

**ösztöndíj pályázatot hirdet**

**az egészségügyi felsőfokú szakirányú szakképzési rendszer keretében nappali tagozaton általános orvos szakon tanulmányokat folytató hallgatók számára**

1. **A pályázat célja**

Jászberény Városi Önkormányzat Képviselő-testülete (a továbbiakban: Képviselő-testület) a „Jászberény Város egészségügyéért” ösztöndíjról szóló 12/2019. (VII. 4.) önkormányzati rendeletével (a továbbiakban: Ör.) Jászberény Város egészségügyi ellátása utánpótlásának biztosítása céljából, az egészségügyi felsőfokú szakirányú szakképzési rendszer keretében nappali tagozaton általános orvos szakon tanulmányokat folytató hallgatók számára ösztöndíjat alapított.

1. **A támogatás forrása**

Az Ör 7. § (4) bekezdésében foglaltak szerint az Ösztöndíj fedezete az önkormányzat költségvetési rendeletében a tárgy évre járó Ösztöndíj vonatkozásában külön soron, a következő éveket terhelő Ösztöndíj kötelezettségvállalásként kerül biztosításra.

1. **A pályázaton igényelhető támogatás formája:** Ösztöndíj
2. **A támogatás mértéke**

A jelen pályázati kiírásban foglalt pályázati feltételek megléte esetén az ösztöndíj támogatás mértéke havonta (az Ör. 5. § (2) bekezdése szerint):

* az első négy tanulmányi félévben a mindenkori garantált bérminimum 30%-a,
* az ötödik félévtől a mindenkori garantált bérminimum 60%-ával azonos összeg.

1. ***A kötelező legkisebb munkabér (minimálbér) és a garantált bérminimum megállapításáról szóló 20/2021. (I. 28.) Korm. rendelet 2. § (2) bekezdése szerint a garantált bérminimum összege 2021. február hó 1. napjától kezdődőn: 219 000 forint.***

Az Ösztöndíj – az Ör. 4. § (1) bekezdésében foglaltak alapján – a tanulmányok befejezéséig, de legfeljebb 12 tanulmányi félévre pályázható meg. Az Ör. 5. § (1) bekezdése alapján az Ösztöndíj évente legfeljebb 2 hallgató számára állapítható meg.

1. **A pályázók köre**

Pályázatot nyújthat be az egészségügyi felsőfokú szakirányú szakképzési rendszer keretében nappali tagozaton általános orvos szakon tanulmányokat folytató, aktív hallgatói jogviszonnyal rendelkező hallgató, aki az Ör 2. §-ában foglaltak alapján hallgatói jogviszonyát igazolja, és vállalja Ösztöndíj szerződés kötését.

További feltétel az Ör. 3. §-a szerint, hogy a pályázónak vállalnia kell, hogy a szakképesítésének megszerzését követő 1 éven belül az Ösztöndíj folyósítás időtartamának megfelelő ideig a Jászberény Városi Önkormányzat (továbbiakban: Önkormányzat) egészségügyi alapellátásában feladat-ellátási szerződés keretében vagy a Jászberényi Szent Erzsébet Kórház (5100 Jászberény, Szelei út 2.) telephelyén, mint egészségügyi szolgáltatónál teljes munkaidejű foglalkoztatás keretében a szakképesítésének megfelelő szakorvosi tevékenységet végez.

1. **A pályázat benyújtásához csatolandó dokumentumok, igazolások:**
2. A pályázatot – az Ör 6. § (5) bekezdés alapján – a jelen pályázati felhívás mellékletét képező, hiánytalanul kitöltött és aláírt Pályázati adatlapon kell benyújtani. Az Ör. 6. § (8) bekezdés a) pontja szerint érvénytelen a benyújtott pályázat, ha nem az 1. melléklet szerinti Pályázati adatlapon került benyújtásra.
3. felsőoktatási intézmény által kiállított eredeti hallgatói jogviszony igazolás, amely tartalmazza „a hallgatói jogviszony megszűnésének – a tanulmányi teljesítmény és követelmények alapján – becsült időpontja” rovatban az időpont megjelölését,
4. előző félévről/félévekről a lezárt leckekönyv másolata, vagy az azzal egyenértékű azonos információkat tartalmazó, az illetékes tanulmányi osztály által hitelesített eredeti dokumentum,
5. amennyiben a hallgató még nem rendelkezik lezárt félévvel, akkor a felvételt igazoló okirat hitelt érdemlő másolati példánya.

A pályázati kiírás és a pályázati adatlap letölthető a [www.jaszbereny.hu](http://www.jaszbereny.hu) honlapról, illetve beszerezhető a Jászberényi Polgármesteri Hivatal Aljegyzői Osztályán – földszint 2-es irodában.

1. **A pályázatok benyújtásának módja, helye és határideje:**

A pályázatot **papír alapon, a pályázati adatlapot és mellékleteit** **1 eredeti példányban**, **zárt borítékban** kell benyújtani. **A borítékon szükséges feltüntetni a pályázó nevét, címét, valamint, hogy** **„Jászberény Város egészségügyéért” ösztöndíj pályázat**

**A pályázat benyújtásának határideje: 2021. október 15.**

A papíralapú pályázatokat az alábbi postacímre kell beküldeni: Jászberényi Polgármesteri Hivatal Aljegyzői Osztály 5100 Jászberény, Lehel vezér tér 18. A pályázat személyesen is leadható legkésőbb a beadási határidő napján 12.00 óráig a Polgármesteri Hivatal földszint 2-es irodájában.

A postai úton benyújtott pályázatok és dokumentumok elbírálásánál a postai bélyegző dátuma kerül figyelembe vételre!

**Az Ör. 6. § (4) bekezdése szerint a pályázat benyújtási határideje jogvesztő, a határidő leteltét követően érkező pályázatok elfogadására, a késedelem igazolására, vagy méltányossági eljárás lefolytatására nincs lehetőség.**

A pályázat hiánypótlására 1 alkalommal, a hiánypótlási felhívás kézhezvételét követő 5 munkanapon belül van mód. A pályázati adatlap nem hiánypótolható! A pályázati hiánypótlási felhívás elektronikusan kerül megküldésre a pályázatban feltüntetett elektronikus elérhetőségre.

1. **Pályázat elbírálása**

A benyújtott érvényes pályázatokról a Humán, Jogi és Közrendi Bizottság javaslata alapján a Képviselő-testület 2021. október hó 31. napjáig dönt. A döntésről a pályázók írásban értesítésre kerülnek.

Az Ör. 6. § (8) bekezdése szerint **érvénytelen a benyújtott pályázat, ha**:

a) nem a melléklet szerinti Pályázati adatlapon került benyújtásra,

b) a pályázó a pályázathoz – a hiánypótlásra történő felszólítást követő 5 munkanapon belül – nem csatolta az Ör. (6) bekezdés a)-d) pontjai szerinti dokumentumokat, vagy

c) a pályázat a benyújtási határidőt követően került benyújtásra.

**9. Szerződéskötés**

A döntést követő 15 napon belül az Önkormányzat a nyertes pályázóval Ösztöndíj keretszerződést köt, amelynek főbb tartalmi elemei (az Ör. 6. § (10) bekezdése alapján):

1. a hallgatói jogviszony szünetelése (halasztás, külföldi ösztöndíj) vagy megszüntetése esetén az ösztöndíjas bejelentési kötelezettsége,
2. a nem teljesített tanulmányi félév, vagy meg nem szerzett diploma esetén az ösztöndíjas bejelentési kötelezettsége,
3. a hallgatói jogviszony félévenkénti igazolása,
4. a képesítésének, szakképzettségének megszerzése esetén az ösztöndíjas bejelentési kötelezettsége,
5. a tervezett szakképesítés megnevezése, megszerzésének várható időpontja,
6. szerződésszegés jogkövetkezményei.

Az Ör. 6. § (11) bekezdése szerint szerződésszegés esetén a szerződésszegés tudomásra jutását követően haladéktalanul intézkedni kell az Ösztöndíj folyósításának felfüggesztése, megszüntetése, illetve a jogtalanul felvett Ösztöndíj visszafizetése iránt.

Az Ör. 6. § (12) bekezdésében foglaltak értelmében a Képviselő-testület kérelem alapján a tervezett szakképesítés megnevezését, illetve a szakképzettség megszerzésének szerződésben vállalt határidejét módosíthatja, ha az ösztöndíjas vállalt kötelezettségét önhibáján kívüli ok miatt nem tudja teljesíteni.

**10. Az Ösztöndíjban részesülő személy kötelezettsége** (az Ör 8. §-a alapján)

(1) Az Ösztöndíjban részesülő hallgató köteles a nemzeti felsőoktatásról szóló 2011. évi CCIV. törvény 47. §-ában meghatározott állam által támogatott tanulmányi időtartamon belül az általános orvosi képesítést megszerezni, és azt a megszerzést követő 30 napon belül a diploma másolatával igazolni.

(2) Az Ösztöndíjban részesült általános orvosi diplomával rendelkező személy köteles a képesítés megszerzését követő 1 éven belül a szakképzését az ÁEEK által a szakképzés lefolytatására munkavégzési helyként elsődlegesen kijelölt, az adott szakképzés vonatkozásában akkreditációval rendelkező egészségügyi szolgáltatónál – amennyiben a választott szakterület alapján lehetséges, akkor a Jászberényi Szent Erzsébet Kórház (5100 Jászberény, Szelei út 2.) telephelyén – megkezdeni.

(3) Az Ösztöndíjban részesült szakorvos és háziorvos köteles a szakorvosi képesítés megszerzését követő 30 napon belül a szakképzettséget igazolni és a szakorvosi képesítésének megszerzését követő 1 éven belül az Önkormányzat egészségügyi alapellátásában feladat-ellátási szerződés keretében vagy a Jászberényi Szent Erzsébet Kórház (5100 Jászberény, Szelei út 2.) telephelyén, mint egészségügyi szolgáltatónál teljes munkaidejű foglalkoztatás keretében a szakképesítésének megfelelő szakorvosi tevékenységet végezni.

(4) A (3) bekezdés szerinti munkavégzési lehetőségről az Önkormányzat – szükség esetén a Jászberényi Szent Erzsébet Kórház (5100 Jászberény, Szelei út 2.) közreműködésével – írásban értesíti az Ösztöndíjban részesült személyt, aki köteles azt haladéktalanul elfogadni.

(5) Az Ösztöndíjban részesült személy köteles a jászberényi egészségügyi ellátás biztosítását elősegítő munkavégzésre irányuló jogviszonyát az Ösztöndíj folyósítással megegyező időtartamban fenntartani, és a jogviszony fennállását félévente munkáltatói igazolással igazolni.

(6) Az Ösztöndíjban részesült személy köteles az Önkormányzattal együttműködni, hallgatói jogviszonyát félévenként igazolni, hallgatói jogviszonyában, vagy a pályázati eljárás során kezelt adataiban bekövetkezett változást a változástól számított 30 napon belül írásban bejelenteni.

(7) Amennyiben az Ösztöndíjban részesülő a foglalkoztatásra irányuló jogviszony létesítésére megállapított határidő alatt gyermekgondozást segítő ellátásra, csecsemőgondozási díjra, vagy gyermekgondozási díjra jogosult, a foglalkoztatásra irányuló jogviszony létesítésének a határidejét az ellátásra való jogosultság megszűnésétől kell számítani.

**11. Az Ösztöndíj megszüntetése és visszafizetése** (az Ör 9. §-a alapján)

(1) A visszafizetési kötelezettség az ösztöndíjas számára folyósított támogatás összegére terjed ki, amely után a Polgári Törvénykönyvről szóló 2013. évi V. törvény 6:48. § rendelkezése szerinti kamatot köteles fizetni. Az Ösztöndíjban részesülő személyt visszafizetési kötelezettség terheli, ha:

1. tanulmányait megszünteti, vagy hallgatói jogviszonya egyéb okból a diploma megszerzése nélkül megszűnt,
2. a 8. § (1) bekezdésben meghatározott időtartamon belül nem szerez végzettséget,
3. az Ösztöndíj szerződésben megjelölt szakképzésben tanulmányait nem folytatja, nem szerez szakorvosi végzettséget,
4. a 6. § (10) bekezdés a)–d) pontjában foglalt tájékoztatási és igazolási kötelezettségének nem tesz eleget,
5. a pályázati eljárás során valótlan adatot közölt vagy az Önkormányzatot bármilyen módon megtévesztette,
6. az Ösztöndíjra való jogosultság megszüntetését bármely okból kéri,
7. a 8. § (2)-(3) és (5) bekezdés szerinti kötelezettségének nem tesz eleget, vagy
8. az Ösztöndíjban részesülő hallgató a jogviszony fennállását a 7. § (3) bekezdésében meghatározott határidőn belül nem igazolja és mulasztását az Önkormányzat igazolásra történő felszólításának kézhezvételétől számított 15 napon belül sem pótolja.

(2) Az Ösztöndíjat - az (1) bekezdés szerinti kamattal növelten - egy összegben, 30 napon belül kell visszafizetni.

**12. Az Ösztöndíj támogatás folyósítása**

Az Ör. 4. § (2) bekezdésében foglaltak alapján az Ösztöndíj támogatás tanulmányi félévre, az első félév tekintetében szeptember 1. és február 28. közötti 6 hónapra, valamint a második félév tekintetében március 1. és augusztus 31. közötti 6 hónap időtartamra szól, folyósítására havonta kerül sor a 7. § (1) bekezdés szerint, amennyiben a támogatott

1. jogosultsága nem szünetel, illetve nem szűnt meg,
2. aktív hallgatói jogviszonyát a felsőoktatási intézmény által kiadott eredeti hallgatói jogviszony igazolással az adott tanulmányi félévre igazolta, és
3. adott tanulmányi félév teljesítését hitelt érdemlően igazolta.

Az Ör. 7. § (1) bekezdése értelmében a tanulmányi félévre járó Ösztöndíj a hallgató nevére szóló bankszámlára történő utalással kerül kifizetésre minden hónap 15. napjáig.

Az Ör. 7. § (2) bekezdése alapján az Ösztöndíj kizárólag az aktív hallgatói, tanulói jogviszony időtartama alatt folyósítható. A hallgatói, tanulói jogviszony passziválása esetén az Ösztöndíj folyósítása felfüggesztésre kerül.

Az Ör. 7. § (3) bekezdése értelmében, az Ösztöndíj folyósításának ideje alatt az Ösztöndíjban részesülő hallgató köteles a hallgatói jogviszonyában történt változást az Önkormányzatnak bejelenteni, illetve az Önkormányzat írásbeli felszólítására a hallgatói jogviszonyának fennállását eredeti hallgatói jogviszony igazolás benyújtásával igazolni. Az Ösztöndíjban részesülő hallgató a jogviszony igazolást az Önkormányzat felszólításának kézhezvételétől számított 15 napon belül köteles benyújtani.

**A pályázattal kapcsolatban a Polgármesteri Hivatal Aljegyzői Osztályának munkatársa nyújt tájékoztatást, aki elérhető az (57) 505-712-es telefonszámon.**